open-index/open-wikipedia-markdown huggingface dataset:
Ore di gnot

*Plan planin jeve la lune

*e lis monz si "strenz" intôr,

*i paisùz, su pe valade,

*si cisichin fra di lôr

din...don...dan...ce armonie

dan...din...dan...da Plêf là sot

din...don...dan...di vile in vile

dan...din...dan...ore do gnot.

*Poe il gjei, l'ultime vore,

*e si fâs il segn da crôs

*cui frutìns jeve prejere,

*par lôr pari, par so spôs

din...don...dan...fâs lis cjampanis

dan...din...dan...ripèt lis monz

din...don...dan...pâs cun voàitis

e par chei atôr pal mont.
Soi passât cheste matine

*Soi passât cheste matine

*e il balcon l'ere siarât

*Jo j'ai dît mandi ninine

*e il balcon si è spalancât
E la ligrie

*E la ligrie e je dai zovins

*e no dai vecjos maridâts

*E l'àn piardude biel lant a messe

*e in chê dì che son sposâts

*E cjolmi me, cjolmi ninine

*che jo ti doi di mangjâ ben

*E a misdì ti doi uainis

*e a la sere cuntun len

*E su pes scjalis jo noti tocji

*ma tal jêt in mans a me

*E ghiti ghiti, e sot la plete

*e fin che il muini al sune il dì
Afriche

L**'Afriche** e je un dai cinc continents, il tierç plui grant dal mont, cuntune superficie di 30.300.000 km2 e une popolazion di plui di 600 milions di abitants.

## Gjeografie
I siei limits fisics a son a nord il mâr Mediterani, a est il mâr Ros, a est e a sud l'Ocean Indian e a ovest l'Ocean Atlantic. Al è unît cu la Asie midiant l'istmi di Suez e separât de Europe dal stret di Gjibraltar. Fûr che te zone dal Golf di Guinee, lis cuestis a son a vonde bassis e regolârs. L'Afriche e comprint ancje lis isulis di Madagascar, lis Canaris, Cjâf Vert, Socotra, Zanzibar, la isule Reunion e lis Comoris, oltri a une vore di altris isulis e arcipelacs plui piçui.

Lis monts principâls a son il Kilimanjaro e la Mont Kenya, ducj e doi inte Afriche orientâl e che a superin i 5.000 metris di altitudin. Di chê altre bande, in Afriche a si cjatin doi deserts bocons, chel dal Sahara, tal nord, e chel dal Kalahari, tal sud. I flums plui impuartants a son il Nîl (il plui lunc dal mont), il Congo, il Niger e il Zambesi. Par ce che al rivuarde i lâts, i plui cognossûts a son il lât Victoria, il lât Malawi e il lât Tanganica.

 
### Isulis
Lis isulis de Afriche a son piçulis, fûr che il Madagascar, che cui siei 595.230 km² e je la cuarte isule plui grande dal mont (daspò de Groenlande, Gnove Guinee e dal Borneo). E je logade tal sud est de cueste dal continent, di cui e ven separade dal canâl di Mozambic (larc 400 chilometris dal pont plui stret). Pe sô struture, pe flore e pe faune, e rapresente un pont di union tra l'Afriche e la part meridionâl de Asie. A est dal Madagascar a si cjatin lis isulis di Maurizi e la isule Reunion; a est-nord-est dal Cjâf Vuardefûc (Cuar d'Afriche) e je logade la isule di Socotra, sot dal control dal Yemen. A nord-est dal continent a son i arcipelacs di Cjâf vert e des Canaris, di origjinis vulcanichis (come ancje lis altris piçulis isulis tal Golf di Guinee.
Salomon

In non al salte fûr da un tiermin che al significhe "pâs"

Fi dal re Davide e di Betsaide, al fo sucessôr al tron di so pari ator dal 1000 p.d.C.

Al è lui che al fasè edificâ il templi che al jere stât programât di so pari.

In contrast cul ream di so pari Davide, un ream plen di vueris, chel di Salomon al fo un periodi di pâs.
Salomon a si impegnave une vore intal cumierç. Al veve une flote e al impuartave grandis cuantitâts di aur e di gjemis.

Tancj re da tiere a puartavin ogni an regâi dal rispetîfs pais.
Il visitadôr plui ilustri e je stade sigurementri la regjine di Saba, le cuâl dopo vê smirât il sflandôr dal templi e de cjase di Salomon e dè fûr: "*Ve, no mi è stade riferide la metât. Tu âs superât in sapience e prosperitât lis robis scoltadis a lis cuâl o ai prestât scolte*".

Intal cuart an dal so ream, Salomon al començà a tirâ sù la cjase dal Idiu sul mont Moria.
La edificazion dal templi a fo pacifiche e cidine. A vignirin dopradis tantis pieris scuadradis e legnam di cedri e zenevrâr.
A lavorarin a turni trente mil oms, setante mil fachins e otante mil pichepieres.
L'opare e domandà cirche siet ains e mieç di lavôr.

Salomon purpûr al è cognossût pe so sapience. Lui al è il scritôr dal libri di Proverbis, dal libri di Eclesiaste e de Grande Cjante des Sacris Scrituris, palesant une profonde cognossince des plantis, dai nemâi e de nature umane.

O ricuardin la nomenade situazion inte cuâl dôs feminis a reclamarin di jessi ognidune le mari dal stes frutin.
Salomon al discrosâ le cuestion disint: "*Taiait il frutin a metât e dait un toc paron a lis feminis*".

Le vere mari e saltà sù disint: "*Daitlu pûr a che altre, baste che il frutin al resti vîf*".

Magari cussì no, cul timp il cûr di Salomon a si ingaluçà, forsi ancje straviât das tantis feminis che al veve (cualchidun al dîs che tra feminis e concubinis a 'ndi jerin plui di mil), al bandonà le adorazion dal vêr Idiu, il cuâl no i acordà plui le so benedizion e il so ream al le in sbrui.
Nirvana (clape musicâl)

I **Nirvana** a son stâts une popolâr clape musicâl di musiche grunge merecane, fondade intal 1987 inte citadine di Aberdeen, dongje Seattle, tal stât di Washington. La cjançon che ju à rindûts cognossûts vie pal mont e fo in particolâr "Smells like teen spirit", cjapade dal disc "Nevermind" jessût intal 1991, che e fo ancje il mût di rindi famôs chel miscliç di rock alternatîf e punk che i mieçs di comunicazion a clamaran grunge. Daspò dai Nirvana, altris clapis de aree di Seattle e vignerin fûr, tra chestis chês di sucès a forin i Alice in Chains, Pearl Jam e Soundgarden, tant che il rock alternatîf al sarà un dai gjenars plui trasmetûts intes radios e intes televisions musicâls te prime metât dai agns '90.

I components principâi dai Nirvana a son stâts Kurt Cobain (vôs e ghitare), Krist Novoselic (bas) e Dave Grohl (baterie). Il lôr disc plui vendût al fo Nevermind.

Come lider dal grup, Kurt Cobain al fo spes clamât inte stampe "il puartevôs di une gjenerazion", e i Nirvana il "grup di bandiere" de "Gjenerazion X". Cobain nol jere tant content di chestis definizions, parcè che al preferive concentrâsi su la musiche, sorprendint dut il public dai Nirvana cul tierç album in studi, "In utero". Ancje se la grande popolaritât de clape intal public e calà simpri di plui daspò di chest album, i apassionâts plui fedêi a presearin la atmosfere scure di chest periodi dal grup, specialmentri daspò de esibizion dal 1993 pe trasmission MTV Unplugged.

La cariere curte dai Nirvana e finì cu la muart di Kurt Cobain tal 1994, ma la popolaritât de clape no murì cun lui, aumentant invezit cul passâ dal timp; vot agns dopo de muart di Cobain e fo dade fûr une demo no dal dut finude, regjistrade doi mês prime de muart dal cjantant, e che rivà intes primis posizions des classifichis mondiâls. De lôr fondazion in ca i Nirvana a àn vendût plui di 50 milions di discs, e plui di dîs milions cun Nevermind, dome tai Stâts Unîts. Lis cjançons plui famosis dal grup a son ancjemò mandadis in onde intes radios di dut il mont.

## Components dal grup

* Kurt Cobain - cjantant, ghitarist
* Krist Novoselic - bassist
* Aaron Burckhard - batarie (1987)
* Dale Crover - batarie (1987-1988, 1990)
* Dave Foster - batarie (1988)
* Chad Channing - batarie (1988-1990)
* Jason Everman - ghitarist (1989)
* Dan Peters - baterie (1990)
* Dave Grohl - baterie (1990-1994)
* Pat Smear - ghitarist (1993-1994)

## Discografie
**Discs e compilations**


**Singui e EPs**

## Leams esternis
*  Interscope: Nirvana Il sît uficiâl de etichete
*  Nirvana fan club
Dialet bisiac

Il **bisiac** al è un dialet di tip venit autocton che si fevele inte Bisiacarie. 

Al è un dialet une vore carateristic e diferent dai dialets venits convicins cun dentri ancje diviers furlanisims.

Tant che il graisan al è in pericul di assorbiment di bande dal dialet triestin che al è une vore plui vitâl, ancje se al va dite che tai ultins agns a son nassudis des iniziativis culturâls pe sô difese.

## Leams
* sît de ''Associazione Culturale Bisiaca''
* sît de Associazion BisiacariaCom WebCommunity
Non fumm'attori

I *Non fumm'attori* e son un grup teatrâl amatoriâl di Udin, formât di 10 fantats, cuasi ducj dai Ris, une cuartîr di Udin.

Chest grup, nassût tal 2006, al è specializât in tal teatri comic, specialmentri *[[cabaret]]*, e al è plasût une vore in lis primis recitis (ancje fûr Udin).

Fin cumò, ducj i spetacui e son stâs realizâts par talian, ma al moment il grup al stà cirint atôrs adults par meti in sene un spetacul in furlan che a àn zà scrit.

## Leams
   | il sît uficiâl dai ''Non fumm'attori''
Filologjie

La **filologjie** e je la sience che e studie i tescj par ricostruì il lôr aspiet origjinari mediant de analisi critiche e comparative des fonts storichis che ju testemoniin.

Il procediment filologjic consist intal provâ a cjatâ la forme origjinarie di un test cun criteris mecanic-probabilistics e linguistic-formâi. Il test al è inevitabilmentri corot de schirie di copis che lu àn tramandât de antighitât a vuê.

Il tiermin al derive dal grêc: *philéō* ("amà"/"ve cure") e *lógos* ("peraule"/"discors"), o ben "amôr pe peraule, pal lengaç"
## Storie
Lis primis olmis di un studi sientific dai tescj leteraris rimontin al periodi elenistic (IV secul p.d.C.), opare dai filolics de biblioteche di Alessandrie. Cheste ativitât si à svilupade une vore tal periodi dal umanisim, deventant une vere e proprie sience tal XIX secul gracie a la ativitât di riorganizazion e riformulazion dal filolic classic todesc Karl Lachmann.

## Notis


## Leamis esternis
* *[http://www.treccani.it/enciclopedia/filologia/ Filologia]*, *treccani.it*
Nirvana

Cun **Nirvana** si pues intindi:

* **[[Nirvana (trassendence)|Nirvana]]** - in *[[religjon]]*, il concet propri dal Induisim e fondamentâl tal Budisim de estinzion de insodisfazion
* **[[Nirvana (clape musicâl)|Nirvana]]**, une clape musicâl merecane dai agns '90, la plui impuartante dal gjenar grunge 
** ***[[Nirvana (album)|Nirvana]]***, album di racuelte dai plui grancj sucès de clape, burît fûr intal 2002 de etichete musicâl Geffen
* **[[Nirvana (clape musicâl britaniche)|Nirvana]]**, une clape musicâl britaniche di gjenar rock dai agns '60, atîf ancjemò.
* ***[[Nirvana (cine)|Nirvana]]***, un cine di Gabriele Salvatores dal 1997
** **[[Nirvana (colone sonore)|Nirvana]]**, la colone sonore dal omonim cine, publicade intal 1997 de etichete musicâl Mercury Records
Vilote

La **vilote** e je une forme di cjant a trê o plui vôs nassude tal XV secul in Friûl. Formis di cjant derivadis de vilote si son pandudis intes regjon convicinis, in Austrie, in Slovenie e in Venit.

## La vilote tradizionâl furlane
I cjants furlans par solit a no jerin scrits, la int e jere usade a tegniju a ments ancje parcè tantis voltis a no si saveve scriviju. Passant di bocje in bocje, al capitave che a vignissin fûr variantis e alterazions, fintremai a un vêr mudament dal cjant che, dal imprin, al jere daspò deventât un altri. 

Cjants pardabon di lavôr a no 'ndi è, se no chei che a clamin il lavôr. Il nestri mont contadin al jere sotan e par tant puartât a un bon acet de sô cundizion di vite tant di vê miôr il cjant di consolazion e di lamentazion o di burì fûr a front une forme di ligrie sfrontade e, vedudis lis condizions materiâls, un poc sfuarçade.

La vilote autentiche e antighe e jere salacor fate in doi viers di dîs silabis, ma si je pandude e sparniçade cuant che à cjatât il so model in cuatri otonaris o miôr in dôs cubiis di otonaris.

La stesse vilote, daûr dal paîs e de ocasion, e vignive eseguide (cjantant e balant) in maniere diferente, o vignive adatade, e cheste e je propite une da lis carateristichis dal cjant popolâr furlan: la possibilitât di comedâ il test poetic, la linie de melodie fintremai a la struture armoniche seont de bisugne dai scoltadôrs o, parcè di no, dai esecutôrs.

L'autôr al jere intal imprin une persone, di sigûr cun tant di non e cognon, ma la interpretazion a jere par plui corâl e il patrimoni subite coletîf. Il cjant po stâi che al vignìs tacât a une vôs e po dopo l'acompagnament polifonic al rivave bessôl da pît insom. La polifonie e à marcât di lunc il cjant popolâr furlan cuintri chel di altris bandis talianis dulà che il cjant al jere monodic, e se ancje a plui vôs, par otave e al unisûn.

La tradizion polifoniche furlane si pandeve dulà che un prin, tenôr o sopran, al tacave un cjant, e il secont al intierçave oreglantle a sec e il bas al leve di lunc par toniche e dominant. Chê maniere li di cjantâ e je al dì di vuê un grum rare.

Lis armonizazions e lis corâls dal nûfcent a àn vût il merit di vê nobilitât la musiche, che in efiets a jere puarine, e documentât la sô esistence, ma a àn, tal stes timp, tibiade la usance frescje di cjantâ cun libertât e di inventâ, metint dut intes mans di predis, esperts, mistirants e, no simpri, musiciscj.
Giacomo Galanda

**Giacomo "Jack" Galanda** (Udin, ai 30 di Zenâr 1975) al è un impuartant zuiadôr di bale tal zei talian.

Ale-pivot di 210 centimetris, al esordis in Serie A ai 17 di Otubar dal 1993 cun ls scuadre di Verone.
Dopo un an negatîf a Bologne, al zuie cun Varês (cun la cuâl al vinç il scudet 1998/99), dopo al torne a Bologne (vincint il scudet tal 2000), al va a Siene (scudet 2004) e a Milan. In cheste stagjon (2006/2007), al è tornât a Varês, dulà che al sta zuiant une vore ben.

Al è ancje membri de nazionâl taliane, cun le cuâl (ultimementri di cjapitani) al à vinçût une medaie di bronç (Campionât European 2003) dôs di arint (Campionât European 1997 e Olimpiadis di Atene dal 2004) e une di aur (Campionât European 1999).

## Leams esternis
* La pagjine di Galanda dal sît uficiâl de ''Legabasket''
Nunsiade

La **Nunsiade** (Anunziazion) e je tra lis tradizions furlanis dal timp prin di Nadâl, chê di cjantâ il Vanzeli di Luche dal verset 26 al verset 38 dal prin cjapitul dulinvie la novene di Nadâl. Chel toc che al tache cun: "Tal sest mês Diu al mandà..."

Al è clamât in latin "Missus" e in furlan "Nunsiade". 
Cheste tradizion a ven screade dal Patriarcje Francesc Barbato inte Glesie di Sante Marie in Cjistiel a Udin tra il 1596 e il 1616, e scomençà subite a slargjâsi pai paîs fintremai a deventâ une costumance. De fin dal secul XVII diviers autôrs furlans tant che Zuan Batiste Tomadini, Antoni De Zorzi, Meni Pecile, Vigj Comencini, Zuan Batiste Candot, Jacop Tomadini e Vittorio Franz meterin la lôr art al servizi de Nunsiade. La version di Candot e je cjantade ancjemò in cualchi glesie che e presee lis tradizions.

## Test
La cjantorie si divît in trê vôs: une pal naradôr, une par l'agnul e une pe Marie.

## La prime version par furlan
Opare di art e di fede e je stade dedeade a don Mario Tavano, no dismenteât plevan di Sant Vît di Feagne. La "prime" a je stade tignude vie pal Avent dal 2004 a Magnan, cuistant cu le sô intime e sintude anime profonde i compliments di monsignor Pieri Brollo, arcivescul di Udin, che à vude in regâl la partidure de opare. Ogni an e à vût plui di une repliche, al è stât eseguît ancje intal Domo di Udin e inte glesie mari di Aquilee.

Il test al è gjavât fûr de Bibie Furlane, voltade di pre Toni Beline, e buride fûr intal 1997 dal Istitût "Pio Paschini". La musiche e je scrite di Giuliano Fabbro (diplomât in pianoforte e composizion). Cheste prime version furlane e je par vôs blancjis, l’agnul, vôs di oms, cui che al conte (storic), sopran soliste, la Madone, e piçule orchestre. Al è cussì nassût il prin Missus in furlan clamât come de tradizion, La Nunsiade.

## Notis
Polente

La **polente** e jè un aliment tradizionâl une vore presint tes taulis dal Nord de Italie, ma si pues cjatâle in forme lizermentri diferente ancje in paîs come la Austrie, la Slovenie, la Romanie e la Serbie.

La polente al è un impast di farine zale o blancje di blave o di altris cereâi (saròs), aghe e sâl, lassade cuei par une ore intune cjalderie di ram.

In Cjargne invezit de cjalderie di ram si doprave e si dopre ancjemò il cjalderuç di ghise. Stant che il cjalderuç di ghise al à un spessôr plui grant di chel di ram, la masse termiche e je plui impuartante e la temperadure medie dal impast di aghe e farine e je vonde costante e si riscje mancul di brusâle.

I prins a mangjâ la polente a son stâts i Romans, che fasevin une polente di spelte, pluitost dure che clamavin *puls*. Inte antighe Grecie, al vignive doprât invezit il vuardi.

## Tradizions

Tradizion e volarès che si benedissi cul spali: prin di taiâle si fâs un mot a crôs cul spali tindût parsore de polente cjalde.
Mê none e diseve simpri un induvinel: “E je une robe su la bree che tire dongje dute la famee…”
Ducj o savevin la rispueste ma o rispuindevin simpri cuant che la pogneve pronte in taule.

Tai timps di magre la polente, e nome chê, e puartave la pelagre, tai timps di vuere, la polente e jere il mangjâ dai puars.
Visâsi la polente che "e pareve une piçule lune, in un gran cercli di vapôrs" che si mangjave a cjase di Tonio jenfri “I promessi sposi" di Alessandro Manzoni.

La polente si lee ben sedi cul frico e ducj e doi chescj plats a son un grum bogns ancje la zornade daspò. La polente salacor la si po taiâ a fetutis par brustulîle su la gridele. E va ben sedi ancje cun ducj i plats che a àn il tocjo, come il Gulasch, e il bacalà.

## Recipe

Par chest plat a si scugne vê farine zale di blave di buine cualitât (no chê blancje che e à un savôr plui delicât). 
Ûs doi la porzion pai solits doi afamâts:

Si puarte a bulizion un mieç litri di aghe, pôc prin che e cjapi il bol si zonte mieze sedonute di sâl grues, e duncje si scomence a butâ a ploie la farine, messedant cuntune scorie a man, o ancje cuntune sedon di len: al è impuartant zontâ la farine une vore planc e ben messedant, par evitâ che a vegnin grops. 
Par la cuantitât de farine, i vuelin su par ju  200 grams: dut câs a seconde de cualitât de farine suparà plui o mancul aghe, duncje lait un poc a voli.
 
Il compost al scugne jessi de consistence de bessiamele penze, parcè che al volarà impenzisi cul cuei. O vês di vê aghe cjalde a puartade di man par slungjâ la preparazion se e varès di suiâsi masse. La polente si impenzìs daspò che e je stade tirade fûr dal fûc, si che duncje al è simpri ben tignîle morbidute.
A chest pont al è cui che al messede di continui e cui che le lasse cuei cence fastidi, messedant nome par disfâ la crostute penze che si ven a fâ parsore. 
La cuete e à di durâ al mancul un cuarante minûts, a la fin, tradizion e vûl che e sedi strucjade intun taulîr di len, dantgj la fâte di lune plene.
Arbui di pome

* Miluçâr
* Piruçâr
* Cjariesâr
* Sespâr
* Pierçolâr
* Codognâr
* Gnespolâr
* Figâr
* Noiâr
* Mandolâr
* Cjastinâr
* Noglâr
Miluçâr

* Non furlan: **Melâr o ben Melarie o Miluçâr o Lopâr**

* Non sientific: ***Malus domestica***

Il **Melâr**, o ben **Melarie**, o **Miluçâr**, o ben **Lopâr**, origjinari des regjons temperadis de Asie e de Europe, si è podaspò slargjât in plusôrs zonis de Americhe disore. Chenti di nô in Furlanie al ven su e si lu coltive sedi tal plan che tai sîts di mont, dulà che ca e là si è ancje salvadeât.

De famee des Rosacee, cheste plante e po rivâ insin a une altece di dîs metris. Di ramadure taronde e à la scusse dal tronc grise scure, che si creve in scais sutilis, scuasit cuadradis.

Lis fueis semplicis a son ovâls e a onte, cui ôrs dentelâts che a vegnin su in piçui çufs su lis ramutis pui curtis. Dutun cu lis fueis a dan fûr lis rosis blancjis a cinc pics, unîts in grops suntun mani comun. 

Il frutam a son cognossûts mêi o miluçs, di forme taronde dulà che il fons de rose, deventât cjarnôs, al cjape atôr atôr une part interne dade adun dal ovari svilupât cu lis piçulis sepis neris. Il cjalis al reste sore vie de pome e al esist simpri un vueit alì che al ven fûr il mani: cheste ultime particolaritât e diference la pome dal Melâr di chê dal Perâr.
Piruçâr

* Non furlan: **Piruçâr**, o ben **Perâr**, o **Perarie**

* Non sientific: *Pyrus communis* L.

Il **Piruçâr** salvadi, divignince primarole di dutis lis formis coltivadis, al è origjinari, tant che il Melâr, da l'Asie e da l'Europe: in Americhe sigurementri la coltivazion e je rivade plui tart.

Par che che al inten la Furlanie, piruçârs si ju cjate sedi tal plan sedi tai sîts di mont e in plui varietâts.

Il Piruçâr, alt insin a cuindis metris, si preferìs pal plui in forme ricolte, scuasit coniche. Il tronc al à la stiele grise scure che si creve in scais cuadradis.

Lis fueis di colôr verdon marcât su la part sore vie, a son ovais, o ben ancje a ponte, e furnidis di un mani lunc. I flôrs, in çufs, a vegnin fûr sul scomençâ de vierte prin des fueis, a son blancs, a cinc pics, e si svilupin in pome, compagn dai mêi. 

La pome al è il piruç o ben la piruce.

I piruç si diferenziin dut câs par vie che a an forme slungjade a polpe granulôse.

Al contrari di ce che al sucêt tes cualitâts coltivadis, lis pomis, tal perâr salvadi, a restin dilunc duris e legnosis.
Cjariesâr

* Non furlan: **Cjariesâr**, o ben **cesâr** o **çariesâr** o vuisinâr

* Non sientific: *Prunus avium*

Il **cjariesâr** salvadi (*Prunus maheleb*) tant che il melâr e il perâr al è origjinari des regjons temperadis de l'Asie e de Europe, par po adatâsi ancje al clime e al ambient de Americhe disore. 

In Friûl al è presint sedi tal plan che te mont mezane e basse. Par altri tai sîts di mont e tai lûcs pustots al ven su salvadi.

Alte insin a vincjecinc metris, cheste plante e à la scusse rossite che si presente marcade di largjis fassis. Lis fueis ovâls e denteladis a son a pene creis, di un biel colôr ros ramât, par po daspò mudâsi intun vert clâr che di autun al divente purpure.

I ramâts a son voltâts viers l'alt; da pît lis ramulis a puartin çufs di rosis blancjis che tal colm de sfloridure a dan l'impression che l'arbul al sedi cuviert di nêf. 

Lis pomis dal cjariesâr a son lis cjariesis (o çariesis) e e àn la scusse dure e, deventant maduris, a passin dal colôr vert al ros e al neri. Inmò la polpe un grum dolce e pôc penze, e siere un grues cuc.

Il len di cjariesâr o ben vuisinâr, brun indorât cun riflès verts, al è ricercjât e doprât par fa mobiliis.
Sespâr

* Non furlan: **Sespâr,** o ben **Cespâr** o **Brugnulâr**

* Non sientific: *Prunus spinosa*

I **sespârs** coltivâts a vegnin comprendûts te specie *Prunus domestica*, che e sarès dut câs il risultât di une incrosadure dal *Prunus myrobolana* dal *Prunus spinosa*.

Si ben che lis speciis salvadiis e àn la lôr divignince de Asie e de Europe, lis formis di coltivazion tal dì di vuê si son slargjadis par ogni dontri, anzit in ciertis zonis si son tornadis a insalvadeâsi. Par chel che al rivuarde la Furlanie, il sespâr al è presint sedi in mont che tal plan, e in plui speciis.

La altece ai **brugnulârs** no va mai disore dai dîs metris. La scusse dal arbul e je slisse, di colôr difarent che a pues lâ dal blu al ros scûr. Lis sfueis ros scuris, ovâls, cui ôrs seghetâts, e àn il piçul mani cualchi volte rossit. Lis rosis blancjis, par solit a vegnin fûr in copie e dan origjin a lis pomis (**siespis**) buinis a mangjâ.

I aseis des siespis (un par sespâr) son dûrs, placs e cuvierts di une polpe verde e di une scusse lizere di colôr variât di specie a specie. Vâl a di dal turchin neri, al ros scûr.
Pierçolâr

* Non furlan: **Pierçolâr**

* Non sientific: *Prunus persica*

Al stât salvadi, chest arbul de famee des Rosacee al è alt ancje vot - nûf metris. Il discors al gambie pai **pierçolârs** coltivâts, che a son mantignûts plui bas (trê cinc metris) mediant çurpiduris frecuentis.

Des fueis si pues dî che a son di forme slungjade, e che a àn i ôrs seghetâts. I flôrs, di un vivarôs colôr rose, a son implantâts suntun piçul mani e a vegnin daûr des fueis. 

La pome si clame **pierçul** e à dentri vie une sengule e gruesse sepe, la scusse viludade, par solit di colôr vert clâr, o ben zâl cun maglis rossis; la polpe e je zale e cetant dolce. La varietât di Pierçolâr clamade *Nectarina* e à la scusse slisse lustre e la polpe che e buris fûr un bon nulôr.

Forsit di divignince da l'Asie, il *Prunus persica* vuê al cres in dutis lis zonis cun clime temperât, ma massimementri te regjon dal Mediterani, tes zonis dai Stâts Unîts, in Cine e in Gjapon. In Friûl il pierçolâr al ven su ben tal plan, sui cuei e tai fonts vâl de mont mezane e basse.
Vuere di Troie

La **Vuere di Troie** e je un aveniment mitologjic contât da Omêr in te Iliade e indiretementri ancje inte sô continuazion, la Odissee.

La Vuere di Troie e scomence, secont il mît, cuant che Paride, un dai fîs plui zovins dal re di Troie Priamo, al ven mandât lì dal re di Sparte Menelao.

Paride al si inamore de femine dal re di Sparte, Eline, e scjampe vie cun jê,par lâ a Troie. Menelao, inacuart dal fat, al domande une man a so fradi Agamenon. Une volte metût dongje un esercit parsore lis nâfs, a partissin par lâ a Troie. Par dîs agns dulin vie la vuere Ulisse al è daûr a scombati fin cuant che nol cjate fûr l'imbroi dal Cjaval di Troie, ven a stâi un grant cjaval di len, che i Troians a puartin jenfri la citât, crodint che al sedi un regâl par il diu Poseidon lassât indaûr dai nemîs inte premure di scjampâ; però inte panze dal cjaval a jerin platâts i vuerîrs grêcs, che, vie pe gnot cuant che ducj a durmivin daspò vê fat fieste, a saltarin fûr dal cjaval, vierzint lis Puartis Sceiis par permeti cussì ae armade greche di jentrâ, fiscâ e dâ fûc ae citât.

Un grup di Troians, cun jenfri Enea cun so pari Anchise, a rivarin a scjampâ par rivâ in Italie e secont la leiende e fondarin la citât di Rome, come che al conte Virgjili te Eneide.

## Fondis di veretât
Intal 1870, l'archeolic todesc Heinrich Schliemann al cjatà i rudars di une citât che e podeve jessi la Troie di Omêr, logade intune posizion strategjiche su la cueste orientâl de atuâl Turchie. No si à rivât ancjemò a dimostrâ cun sigurece che cheste e sedi la citât dulà che e je ambientade la storie, o se no je plui vecje.

## Viôt ancje
*Iliade
Codognâr

* Non furlan: **Codognâr**, o ben **Codogn**

* Non sientific: *Cydonia oblonga* L.

Alt di cinc a siet metris, il **codognâr** (de famee des Rosacee) al è un arbul che si presente cun ramats grues e il tronc cuviert di une stile gruesse.

Ogni ramaç al rive da pît cuntune sorte di penacul di zermois che a puartin lis fueis e lis rosis. Lis fueis ovâls, a cressin discompagnadis dai zermois e a son pelosis te part sot vie. Su la ponte dai zermois a cjapin dentri petai blancs rosâts. 

La pome (**mêl codogn**) che e somee un pêl zâl, e je odorose e grapolose. Dut câs a difarence dal vêr piruç, e à dentri vie dal tors plui sepis di semence.

Inmò te pome crude la polpe e je dure, garbe ma e divente mulisite e e cuiste un colôr rose scûr se e ven metude a cuei parie cul zucar. E ven inalore doprade par zontâ sprofum a altris pomis.
Gnespolâr

* Non furlan: **Gnespolâr**

* Non sientific: ***Mespilus germanica***

Ancje cheste plante e à la sô divignince dal aprûf Orient o da l'Europe disot. De famee des Rosacee, il **gnespolâr** al pues rivâ fintremai a une altece di dîs metris. Inte Furlanie al ven su tal plan e tes zonis de mont mezane e basse, par altri ca e la insalvadeât tai boscs.

Il *mespilus germanica* si preferìs cui ramaçs ben disponûts dut in tor il tronc e cuviert di une stiele grise e ruspie. Lis fueis a son lungjis, ovâls e a àn la ponte cjonçade. In ponte a çuf di curts zermois a vegnin fûr lis rosis, bielis di viodi, cun cinc petai cjapâts dentri tal cjalis. Inmò il cjalis al reste zontât a la ramute e vierzintsi al lasse spazi a la pome che e cres.

La pome si clame **gnespul**, e e je tal prin une vore dure, verdone e garbe par po daspò cuistâ un colôr zâl brun.
Di madure e devente dolce e muslite, vâl a di adate di puartâ in taule a la fin di un gustâ.
Enee

**Enee** (*Αινειασ*) e je une figure de mitologjie greche e romane, basade soredut sul personaç descrit di Omêr inte Odissee. Al è il fi dal mortâl Anchise e de dee Afrodite. Al è zinar dal re di Troe Priam
Figâr

* Non furlan: **Figâr o ben Fiâr**

* Non sientific: ***Ficus carica***

Il **figâr**, de famee des moracee, al ven su di spes di bessôl tes regjons temperadis e cjaldis. A chenti, in Friûl, al cres ben tal plan e tali fonts vâl da mont mezane e basse. 

Plante no masse grande, vâl a di alte cinc sîs metris, si preferìs cuntune ramadure scompagnade. Il tronc cuviert di une scusse grîse clare, al à ramaçs che si plein cence crevâsi. Lis fueis, de carateristiche forme palmate, a son lungjis ancje vincjecinc centimetris, a cinc antis e cui cortôrs a pene dentelâts. Inmò il colôr al è vert clâr.

Tal fiâr, a esistin dôs cualitâts di flôrs che a vegnin su sore plantis difarentis: la prime e conten nome rosis feminîlis; la seconde e à invezit rosis masculinis e feminîls sterpis. Il polvar di semence (pulin) si stramude a travêrs un inset che al lasse i siei ûfs parsore i flôrs. 

La pome si clame **fîc**, e e je formade di dut il flôr che madurintsi si è jemplât di tantis piçulis semencis che a fasin un dutun cu la polpe une vore inzucarade. Lis pomis dal figâr a puedis jessi di colôr vert (*fîcs blancs*) o viole scûr e brun (*fîcs neris*).
Mandolâr

* Non furlan: **Mandolâr**

* Non sientific: ***Prunus amygdalus***

Il **Mandolâr** al è un arbul de famee des *Rosacee*, cun fueis che a colin in autun, ramaçs larcs e disponûts cun regolaritât e la scusse dal tronc slisse, slusinte, rossite e che, cul passâ dai agns, si segne in marcadis fassis orizontâls. Il Mandolâr, grant no plui di cinc metris, in Friûl al ven sù sedi tal plan che tes zonis di mezane e basse, ancje se cjate simpri di mancul. Lis fueis a son semplicis, slusintis e di colôr vert marcât te parte sorevie; l'ôr al è apene dentelât e il dapît stret e a ponte. Lis rosis a son di colôr rose clâr e a vegnin fûr prime des fueis; a nd'àn cinc petai.
Ogni rose si disvilupe intune pome ovâl e di colôr vert smavît; al è un vuluç de scusse ruspie che si romp par lassâ libare le gruesse sepe (mandule) di colôr moron clâr.
Rote la scusse di cheste semence si pues rigjavâ la part dentrivie,che par solit si preferîs di dôs cualitâts, ven a stâi lis "mandulis dolcis", dopradis cetant in scaletarie, e lis "mandulis amaris" che a dan un vueli aromatic.
Noiâr

* Non furlan :**Noiâr,o ben Neâr, Cocolâr

* Non sientific :***Juglans regia***

Il **noiâr*' al è un arbul grant e cun fueis che a colin di [[Autun]], i noiârs a àn i ramaçs taronts o ben discompagnâts e la scusse dal tronc riade e gropolose.
In [[Friûl]] a vegnin sù sedi tal plan che in mont, dulà che si pues cjatâju ancje insalvadeâts tai boscs. La altece dal *Juglans regia* (plante de famee des *Juglandacee'') e je dispès maiôr di cincuante metros. Lis fueis,dal carateristic bulôr, a àn la disposizion a plume; i flôrs masculins e feminins a son puartâts de stesse plante. Chei masculins verdons, piçui, a mancjin di petai e a dan adun çufs ch'a pendòlin. Chei feminins,une vore avuâi,a formin çufs drets e si stramudin in pomis cjarnosis di colôr vert. Marûr, il vuluç de pome al divente di colôr brun e si vierç lassant scuviert il scus gropolôs de cocule. Il dentrivie,che si mangjie daspò che la cocule e je stade fate suiâ, e je la vere semence.Il len di Neâr, dûr e pesant,al è ricercjât e doprât par fâ mobîi.
Cjastinâr

* Non furlan :**Cjastinâr, o ben Tistignâr o Moronâr**

* Non sientific :*Castanea sativa*

Di divignince des regjons di tramontane, i **cjastinârs** a son par plui arbui une vore grues, cu la scusse dal tronc ruspie di colôr grîs brun e la ramadure slargjade e vierte. In Friûl cheste plante (de famee des Fagacee) e je presinte in forme slargjade massimementri tai boscs de mont mezane e basse.

Lis fueis, un grum seghetadis, a cressin cun disposizion cjadençade sui frandêi. I flôrs, presints sedi te forme masculine che feminîl, a dan adun dai particolârs gjatuts. I flôrs masculins a son in fat tirâts adun in çufs sul da pît dal gjatut, dulà che invezit chei feminîi si cjatin in grops di dôi o trê sul scomençâ dal stes.

Ognidun dai flôrs feminîi al è in prionte torcenât di une cupule cuvierte di spinis sutilis. Dilunc il svilup des pomis chestis cupulis si tramudin tai riçs che, a svilup complet, a cjapin dentri dôs o trê pomis (**cjastinis**), lustris e dal carateristic colôr moron.

Lis cjastinis a son dopradis in plusôrs ûs di cusine e ancje tramudadis in farine.

Il len di cjastinâr nol è cui sa ce ricercjât ma dut câs une vore fuart e resistent, tant che une volte lu si doprave par fâ fravadure di cuviert.
Noglâr

Il **Noglâr** (*Corylus avellana*) e jè une plante da pomis.

## Descrizion

E jè une plante piçule, scuasit un arbussit, di râr plui alte di sîs siet metris, il noglâr (de famee de Betulaceae) al à la scusse slusint, grise brun, segnade di fassis cu la bordure ingruessade. In Friûl il noglâr al ven sedi in plan che in mont, massimementri tai boscs, tai sîts salvadis e intai cisons presints sore i terens pustots.

Lis fueis che a colin di autun, ovâls e di colôr vert, a son marcadis di une dople dentidure.

I flôrs, masculins e feminîi, a cressin purpûr dividûts su la stesse plante. Chei masculins si palesin vistôs e colôr zâl slusint, irâts adun in mût di formâ gjatuts che a pendolin. Chei feminîi, invezit, di colôr rossit, a cressin sore spîs avuâls di zermois. 

Lis pomis (**nolis**) si preferissin tarondis o ben ovâls cul scus moron clâr. Inmò si svilupin in çufs e a son in part cjapadis dentri intun vuluç. 

A esistin almancul cuindis cualitâts di noglâr, presints par plui tes regjons temperadis di tramontane. In Europe, ma ancje in Friûl, la cualitât plui slargjade e cognossude e je la *Corylus Avellana*, che e furnìs une nole buine di mangjâ e doprade sedi par rigjavâ une sorte di vueli, sedi in scaletarie.
Oratori de Puritât

**L'Oratori de Puritât** e je une gleseùte piçule che si cjate dongje dal Domo di Udin.
La sô costruzion e je dal inizi dal secul XVIII. Volude dal patriarcje Denêl Delfin (1735-1751) la gleseùte e ven edificade al puest dal vecjo Teatri Mantiche.
Dentri si cjatin lis pituris dal Tiepolo, clamât dal Patriarcje Dolfin.
Particolarmentri biel, al è il fresc de Assunte.
Il fi dal Tiepolo, Zuan Domeni, al firme lis senis cul font in aur tai mûrs.

Il Tiepolo al è l'autôr ancje de pale dal altâr maiôr, le "Inmacolade", restaurade tal Votcent.
Liende dal Fûc Voladi

Il **fûc voladi** e je la anime cence pâs di un muart che e vûl jessi liberade cuntune preiere. Si dîs che cui che al viôt un di chescj spirts al ven perseguitât fin cuant che al mûr ancje lui.
Se la blancjarie metude a suiâ di gnot e ven 'tocjade' dal fûc voladi, cheste e cjaparà un colôr stramp. Par chest motîf, cui che al met une cjamese tocjade dal fûc voladi al cjaparà une malatie clamade fûc di Sant Antoni. 
Al è par chest motîf che lis vecjis no lassin mai a suiâ la blancjarie la gnot.

Une altre robe che lis vecjis liendis consein di no fâ al è chel di no cjalâ pal barcon, il dì dai Muarts, che se di no o podaressis viodi la Danze dai Muarts. Si dîs che cui che al viôt cheste procession dai Muarts al mûr.
Liende dal orcul

La **Liende dal orcul** e conte di un spirt che al puce, une vore dispietôs, che al pues gambiâ di forme, par tormentâ la int che e va ator di gnot. La Liende dal Bosc Romagno, dongje Rosacis, e conte che l'orcul al ven vinçût des fadis buinis dal Cuel di San Blâs.
Anticrist

**Cuintricrist**, leteralmentri "contrari" al Crist.

Inte Biblie cheste peraule e je stade doprade da un sôl scritôr, l'apuestul Zuan in dôs des letaris che puartin il so non. (1 Zuan 2:18,22 - 1Zuan 4:23 - 2 Zuan 7)

Chest tiermin a si riferìs a ducj chei che si metin cuintri al Crist e ai soi rapresentants.

Intal côrs de storie tancj a son stâts acusâts di jessi cuintricriscj, tra chescj o cjatin papis che a àn incolpât imperadôrs e imperadôrs che a àn incolpât parfin papis.

De Biblie o podin capî cui che al è cuintricrist, par esempli da chescj argoments:

- al è chel che al dâ cuintri al Crist (Mateu 24:9,11)

- al è chel che al sparnice impusturis religjosis (2 Timoteu 2:16-18)

- al è chel che al refude il Ream dal Idiu (Mateu 6:10)

- al è chel che si dimostre apuestul pustiç (2 Timoteu 4:3)
Arcje dal Pat

Arcje dal pat.

E je definide ancje "arcje de testemoneance".

E jere une casse fate sul comant dal Idiu e secont lis sôs istruzions.
Si cjatave intal Santissim dal tabernacul e plui tart intal templi di Salomon.

**Forme e misuris.**

E jere lungje cirche 110 centimetrots, largje 65 e alte 65.

E jere fate di len di agace e sfodrade dentri e fûr di aur rût.

Il tapon al jere di aur massiç e su di lui a si cjatavin dôs statuis a forme di agnul (cherubins), ancje chescj ducj di aur.

Ai lâts, la cassele a veve doi anei par bande dulà che a jerin impiradis dôs stangjies di agace sfodradis di aur che a servivin par traspuartâle.

**Contignût.**

L'Arcje e servive come archivi par conservâ i memoreadôrs sacris.

Intal so interni a si cjatavin lis dôs tauletis de testemoneance o Dîs Comandaments.

A 'ndi jere ancje une ceste che e contignive la mane e la vergje di Arone.

**Significât.**

L'Arcje e veve relazion cu la presince dal Idiu, e chest al puartave benedizions al popul di Israêl, come che si po lei in varijes bandis dal Vecjo Testament.

Il fat che e figuràs la presince dal Idiu al comandave che i vignissin mostrâts debit rispiet e une vore di rivuart.

No jere però un magheç. La benedizion dal Idiu e dipendeve de spiritualitât e de fedêl obedience di chei che a 'ndi vevin paronance.

L'Arcje no si cjate plui e no si sa cuant e in cualis circostancis e je sparide.
Arcje di Noè

La **arcje di Noè** e je la imbarcazion che Noè al costruì secont lis istruzions di Diu par salvâsi dal diluvi universâl secont la version contade inte Bibie.

## Struture
In tantis ilustrazions e ven figurade come une barcje, ma in realtât la Biblie la piture come une grande casse dal font plat, lungje cirche 130 metris, largje 22 e alte 13 par un volum complessîf di cirche 40.000 metris cubis. Al è interessant notâ che il rapuart fra le lungjece e le largjece al è di 6:1 e al è il stes rapuart che a doprin i architets navâi di vuê. Didentri e jere rinfuarçade cun doi plans e partant e veve trê puints par une superficie di cuasi 9000 metris cuadrâts. E jere sigurementri dotade ad alt di barconetis par dâi aiar.

Viodût che il comant dal Idiu al jere che e doveve jessi fate di len di resine, si pense che e podarès jessi stade fate di ciprès o len simil. Dute le casse, secont il comant dal Idiu e doveve jessi sfodrade di catram. 

## La storie
E veve une grande sagome, di fat oltri a Noè e la so famee (vot personis in dut), l'Idiu al veve comandât di cjariâ animâi di ogni specie.

Cinc mês dopo l'inizi dal Diluvi, l'Arcje si poià sui monts di Ararat, sigurementri su di un teren adat.

Tancj a si son impegnâts a cirî i vanzums di cheste Arcje, in gjenar intes zonis al confin tra Turchie e Armenie ma al dì di vuê nol è stât confermât nuie.
Diluvi universâl

Il **diluvi universâl**, o semplicementri **diluvi** al è un event cul cuâl une divinitât e provocà un grant montafin su dute la superficie dal planete, come punizion divine.

## Il diluvi secont la Biblie
Secont la Biblie al fo mandât dal Idiu parcè che la tiere e jere deventade plene di violence par vie di oms necuitôs.

Il tiermin grêc doprât par indicâ il diluvi al è "*kataklysmòs*" che al significhe propit montafin.

Partant nol jere un sempliç slavaç locâl, ma un vêr e propri diluvi universâl, dulà che lis aghis a montarin su parsore di ducj i monts che si cjatavin su la tiere.

Il diluvi al puartà tancj cambiaments, si pense che, al vedi parfin influît su le durade de vite dal om che a si è ridusude drastichementri.

## Il diluvi tes altris culturis
A 'ndi è intes usancis di diviers pais dal mont, tantis liendis popolârs sul diluvi.

Fat interessant al è che chestis contis a àn cetancj particolârs in comun, come:

* dutis e cjacarin di un lûc di ricès par pôcs restâts

* a segnin une distruzion universâl de vite par mieç de aghe

* a sostegni le preservazion di une semence dal gjenar uman

Chescj a son elements che a vegni cjapâts di cualchidun come prove che il diluvi al è verementri stât.
Davide

**Davide** ** al è stât il secont re di Israêl. 

Dissendent de tribù di Jude, al jere il plui piçul dei vot fîs di Jesse.

Inte Biblie a si cjacare di lui la prime volte mentri al tignive a bade lis pioris di so pari.

I ains che al passà a fâ il pastôr a influençarin sigurementri la so vite. Vivi al viert lu preparà positivementri par cuant al dovè vivi come sfolât cuant che i coreve daûr il re Saul.

Al imparà ancje il coragjo dovint difindi lis pioris da lis bestiis salvadiis come ors e leons (1 Samuêl 17:34-36)

Al jere ancje un babio sunadôr di arpe e al componè tancj cjants.

Lu ricuardin di sigûr par vê frontât cuntune fionde il gjigant Golie sdramassantlu e taiantji il cjâf cu la so stesse spade.

Al vignì nomenât re a le muart di Saul.
Prime al regnà par 7 ains a Ebron e po dopo al trasferì le capitâl a Jerusalem.

Al fo un valorôs condotîr e un coragjôs combatent, ma intal stes timp al jere bon di provâ compassion e joisus.

Soredut al veve assolude fede intal Idiu.

Pûr al cometè pecjâts e ancje pençs.

Une dî, al provà desideris falâts intai confronts di une biele femine, Betsabee.
Savint che il so om Urie, al jere in vuere, Davide al fasè condusi la femine intal so palaç e al ve rapuarts cun jê. Come conseguence Betsabee e restà incinte.

Par salvâ le situazion, Davide al fasè riclamâ dal front il so om, sperant che al passàs le gnot cu la so femine.

Urie però al refudà di durmî cu la so femine. Alore Davide lu rimandà in vuere e al ordenà che al fos metût in prime linie dulà che al sarès stât sigurementri fat fûr, come che in efiets al sucedè.

Cussì Davide al podè cjoli Betsabee, prime che il popul al scuvierzès che jê e jere incinte.

Ma al Idiu nol podeve nascuindi, e l'Idiu lu cjastià severementri, di fat il fi adulterin nassût a Betsabee al murì pôc dopo.

Davide al murì dopo 40 ains di ream e al fo sapulît inte Citât di Davide.

### Notis
Ciro di Pers

**Ciro di Pers** (Cjistiel di Pers, Maian 1599 - Sant Denêl 1663) al fo un poete furlan. Di famee nobiliâr impuartant, al studie inte universitât di Bologne filosofie morâl, cognossint i plui famôs inteletuâi di chê epoche. Tornât in Friûl, si inamore di une fantate, Taddea di Colorêt, componint rimis dedicadis a jê. L'amôr però no rive e par dismenteâlu, Ciro al jentre tal ordin dai cavalîrs di Malte, e al partecipe ancje a une spedizion militâr cuintri i Turcs. Daspò al torne in Friûl, e si dediche ai studis leteraris; si slontane simpri di plui dai temis malinconics de zoventût.

## Oparis
* L’Italia dissoluta
* Calamità d’Italia
* Della miseria e vanità umana
* L’umiltà esaltata  		ovvero Ester regina (tragjedie publicade intal 1664)
Cheche

La **cheche** (*[[Pica pica]]*) e je un uciel de famee dai corvidis; e à il cjâf, la schene e il pet neris, lis scapolâris e la panze blancjis, lis alis e la code neris cun riflès verts, purpurins.

E bacighe terens vierts cun arbui e cisis indulà che e fâs nîts a cupule, gjeneralmentri sui arbui plui alts.

Lis chechis a si nudrissin di frutams, ragns e insets. A deponin un numar di ûfs jenfri cuatri e vot, e a si curin dai pulins par 22-24 dîs. 

E mostre une elevade curiositât soredut pai ogjets lusints e e à la tindince a robâju e a platâju, parcè che a somein ai scussons che i fàsin gole un grun.
Cjan

**Cjan** (*Canis lupus familiaris*)

Gjenar di carnivar de famee dei *Canidi*.

Al cjape dentri diviersis speciis e razis, sie salvadiets che domestichets.

Al è un animâl simpatic, afetuôs e cualchi volte ancje invadint.
Al ven ritignût il miôr amì dal om.

Par vie dal scjars numar di glandulis dal sudôr, i cjans a regolin la temperadure dal cuarp butant fûr la aghe zontraviers i polmons, la mocuce de bocje e la lenghe.

Tra i sens al predomine l'odorât, subite dopo a vegnin la uldide e la viste.

Une vore alte e je le capacitât psichiche, i cjans a àn le pussibilitât di meti dongje lis ideis in maniere tâl di podê imparâ ducj i esercizis che a son compatibii cu le lôr tressadure.

Par cuant che al rivuarde la so salût, o cjacarin di chei domestics, trê a son i fatôrs negatîfs fondamentâi.

- le mancjance di moviment

- le alimentazion masse bondante e masse sostanziose

- le temperadure de cjase masse alte.
## Viôt ancje

Razis di Cjan
Gjat

**Gjat** (*Felis catus*)

Non dât comunementri a svariadis speciis dal gjenar *Felis*, dal ordin dai *Carnivars*.

A son ducj caraterizâts di taie piçule, sgrifis retratilis, code lungje.

I gjats a son solitaris, gjeneralmentri noturnis e carnivars.
Isoladôr

Isoladôr

Argagn sul cuâl a vignivin picjâts i condutôrs eletrics par che a restin isolâts da chei altris fii e da lis struturis.

A esistin di varie fate:

- *rigjits*, fermâts cun pernots a dai braçs di sostegn, doprâts di solit in basse tension,

- *a sospension*, i plui comuns dai cuai a son chei a cjadene doprâts par lis altis tensions.

A son fats soredut di porcelane ma si cjatin spes ancje di veri.

Al dî di vuê si doprin cuasi esclusivementri pes liniis di energjie ad alte tension.

Une volte e jerin doprâts ancje par implants di basse tension, liniis di telefon e di telegraf.
Musiche jazz

Il **jazz** (tiermin di origjin incierte) al è un gjenar di musiche caraterizât de improvisazion, di une grande espressivitât, e ancje di un virtuosisim strumentâl nassût a cjaval dal '800 e dal '900 tal Sud dai Stâts Unîts dal incuintri di tradizions musicâls africanis e europeanis.

Diventade tai agns '20 une vere musiche artistiche, il jazz al è aromai sunât, componût e scoltât dapardut come une gnove musiche colte, soredut tal mont de culture ocidentâl.

## Artiscj principâi
* Louis Armstrong
* Count Basie
* John Coltrane
* Miles Davis
* Duke Ellington
* Ella Fitzgerald
* Benny Goodman
* Coleman Hawkins
* Billie Holiday
* Glenn Miller
* Charlie Parker
* Frank Sinatra
* Art Tatum
* Mauro Costantini (Furlans)
## Atris Artiscj
* Pavos Rojos
Nûl

Il nûl al è un grum di gotutis piçulonis di aghe o cristai di glace o il lôr insiemit, visibil come une masse di colôr blanchiç con ombris grisis e cualchi volte neris.

Lis gotis a àn un diametri comprendût fra 1 e 100 micron e a son tignudis in pîts dai moviments dal aiar.

La formazion dai nûi e je causade dal disfredament de aghe che al provoche la condensazion e la sublimazion dal bagnum contignût dentri di jê.
Mont Neri

**Mont Neri** (*Krn* par sloven) e je une montagne intes Alps Juliis slovenis. Al fâs part de fasse meridionâl des Alps Juliis Orientâls.

A si cjate in teritori sloven e al ocupe le grande voltade dal cors dal Lusinç (Soča) fra le citadine di Tulmin e il vilaç di Soča.

Il toponim in talian *Monte Nero* al derive da une capele di cualchi cartograf che al à confondût «krn» (çomp) cun «črn» (neri).

Fra lis ipotesis formuladis su le etimologjie de peraule *Krn* la plui crete e je che che si lee a le forme dal sloven cjacarât: "cjonçât" che ben si adûs al aspiet dal mont.

In furlan al è une vore cognossût come *Montagne dal lavadôr*.

Dut il grop dal Mont Neri al è stât rindût famôs da lis crudis vicendis de Prime vuere mondiâl.

Intal jugn dal 1915 il mont, che al jere vuardeât dai esercits ongjarês, al è stât concuistât da une patulie di cinc alpins comandâts dal sottenent Albert Picco.

In chês zornadis e nassè, par man di un umil alpin, le comutive cjante che fra l'altri e dîs:

            A criche l'albe dal 16 di jugn
            al comence il fûc de artiliarie
            3° alpins al è su le vie
            Mont Neri a concuistâ
                                
                                           O vîl Mont Neri
                                           traditôr de vite me
                                           o ai lassât le mame me
                                           par vignîti a concuistâ
            Par vignîti a concuistâ
            o vin pierdût tancj compagns
            ducj zovins sui vinç ains
            la lôr vite no torne plui.

Ancjemò vuê su chês cuestis a restin lis olmis di che grande tragjedie.

Diviers a son i trois par rivâ su le ponte. Baste cjalâ lis rivistis specializadis.
Ausa

L**'Ausse** (par talian *Ausa* o *Aussa*) al è un flum de Basse furlane orientâl ch'al nas tal teritori di Dael, in particolâr inte localitât di Navuac, al travierse Çarvignan par lâ a finîle daspò 22 chilometris inte Lagune di Grau e Maran (il canâl maritim *Ausse-Cuar* propit al dissepare la bande de Lagune di Maran di che di Grau). La puartade totâl ae fôs e je di 45 m3/sec.
Sûr

**Sûr**

Arbul simprivert de famee dal faiâr.

Difondût intes regjons mediteraniis dulà che al costituìs vascj boscs (in Italie inte regjons dal Tiren al ven ancje coltivât)

Al po rivâ a jessi alt fint a 15 metrots, al à fueis a ûf, coriaciis simil a chês dal eliç.

Il fust e i ramaçs a son fodrâts di un strât di sûr, che al ven doprât in tantis manieris.